[pic] | EUROOPA ÜHENDUSTE KOMISJON |

Brüssel 27.10.2006

KOM(2006) 659 lõplik

2006/0215 (ACC)

Ettepanek

NÕUKOGU OTSUS

millega määratakse kindlaks ühenduse seisukoht WTO peanõukogus Vietnami Sotsialistliku Vabariigi ühinemise kohta Maailma Kaubandusorganisatsiooniga

(komisjoni esitatud)

SELETUSKIRI

Ülevaade Vietnami WTOga ühinemise tingimustest

I Sissejuhatus

Maailma Kaubandusorganisatsiooni (WTO) liikmete ja Vietnami Sotsialistliku Vabariigi vahelised läbirääkimised, mis käsitlevad Vietnami WTOga ühinemise tingimusi, on jõudnud lõppjärku. Nimetatud läbirääkimised algasid pärast seda, kui Vietnam 1995. aastal esitas liikmekssaamise taotluse, ning kestsid peaaegu 11 aastat. Enne kui EL saab Vietnami liikmelisust ametlikult toetada, peab nõukogu oma otsusega ühinemistingimused heaks kiitma.

Järgnevalt on esitatud ühinemistingimuste kokkuvõte.

II Vietnami WTOga ühinemise tingimused valdkondade kaupa

Tööstuskaubad

Vietnami tööstus- ja kalandustoodete keskmine maksumäär on 17,5%. Alates WTOga ühinemise kuupäevast kinnitab Vietnam esialgseks seotud tollimaksumääraks keskmiselt 16,2%. Lõplike seotud tollimaksumäärade keskmist vähendatakse 12,4%-le. 70% suhtes kõikidest tariifiridadest kohaldatakse alla 15%-list tollimaksumäära. Ainult 7% tariifiridade puhul jääb tollimaksumäär kõrgemale tasandile – üle 25%. Kõik tariifid on seotud. Rakendustähtaeg on 0–12 aastat, keskmiselt 4,4 aastat.

Tööstuskaupade tollitariifid

Meditsiiniseadmete ja infotehnoloogiatoodete 0/0 tollimaksud kaotatakse, farmaatsiatoodete suhtes kohaldatavat tollimaksumäära vähendatakse 3 aasta jooksul 3,6%-lt (kehtiv maksumäär) 2,6%-ni (lõplik seotud maksumäär).

Euroopa tootmisharude seisukohast oluliste masinate ja seadmete keskmist tollimaksumäära alandatakse 3,7 aasta jooksul 10,50%-lt (kehtiv maksumäär) 9,2%-ni (lõplik seotud maksumäär).

Terase 0/0 keskmist tollimaksumäära vähendatakse (keskmiselt) kolme aasta jooksul 17,3%-lt (kehtiv maksumäär) kõigepealt 16,4%-ni (esialgne seotud maksumäär) ning seejärel 11,5%-ni (lõplik seotud maksumäär); muu terase (non MSA) tollimaksumäär jääb kõrgemale tasemele ning seda tõstetakse (keskmiselt) kolme aasta jooksul 16,9%-lt (kehtiv maksumäär) 21,8%-ni (esialgne seotud maksumäär) ning langetatakse seejärel 17,8%-ni (lõplik seotud maksumäär).

Keemiatoodete maksumäära vähendatakse keskmiselt 4,6 aasta jooksul 11,9%-lt (kehtiv maksumäär) 7,4%-ni (lõplik seotud maksumäär). Paberi suhtes kehtivat maksumäära 18,8% vähendatakse 4,4 aasta jooksul 12,8%-ni (lõplik seotud maksumäär).

Sõidukite ja nende osade (välja arvatud mõned erandid) maksumäära vähendatakse 5,7 aasta jooksul 53,3%-lt (kehtiv maksumäär) 40,7%-ni (lõplik seotud maksumäär).

Põllumajandus

Seoses põllumajandustoodete turulepääsuga vähendab Vietnam kõige enam eksporditavate toodete maksumäära kehtivalt keskmiselt 27%-lt 21%-ni, mis jääb aasta keskmiseks lõplikuks seotud maksumääraks. Märkimisväärselt väiksemad maksumäärad hakkavad kehtima järgmiste toodete suhtes: lihavalmistised (kehtiv maksumäär keskmiselt 50%, lõplik seotud maksumäär 27%), teravilja- ja pastatooted (43%, uus 27%), alkohoolsed joogid (kehtiv 88%, uus 46%, kangete alkohoolsete jookide puhul 45%) ja kakaotooted (kehtiv 33%, uus 18%).

Alates ühinemiskuupäevast ei kavatse Vietnam põllumajandustoodete suhtes kasutada koguselisi ega muid impordipiiranguid, välja arvatud WTO lepingute sätetega lubatud meetmed.

Vietnam ei kehtesta toetuse liitmäära, sest omamaise toetuse tase ei ulatu 10% miinimumtasemeni. Enamik Vietnami omamaiseid toetusmeetmeid kuuluvad nn rohelisse kategooriasse ning käsitlevad üldteenuseid (peamiselt infrastruktuuri), katastroofiabi tootjatele ning regionaalabimakseid.

Vietnam on võtnud kohustuse ühinemiskuupäevaks lõpetada ekspordisubsiidiumide maksmine põllumajandustoodetele.

Kauplemisõigused ja riiklike kaubandusettevõtete liberaliseerimine

Vietnam on teinud suuri edusamme riikliku kaubanduse ja kauplemisõiguste valdkonnas. Riiklikult reguleeritakse vaid järgmiste kaupadega kauplemist: toornafta, bensiin, lennukite varuosad ja lennundusseadmed, filmid, ajalehed, sigaretid ja sigarid. Vietnam annab hiljemalt 1. jaanuaril 2007 täielikud kauplemisõigused kõigile välismaiseid otseinvesteeringuid saavatele ettevõtetele, välja arvatud riikliku kaubanduse reguleerimisalasse kuuluvate toodete puhul. Teatavate toodete puhul antakse täielikud kauplemisõigused siiski 2 aastat hiljem, 1. jaanuaril 2009. Siia kuuluvad farmaatsiatooted, kinofilm, kalendrid, postkaardid, tööstuslikud printerid ja trükiseadmed, televisiooni ja raadio saateaparatuur ning videokaamerad. Vietnam ei piira turustaja valiku õigust.

Teenused

Suur osa ühinemisläbirääkimistest keskendus teenustele, mis on eriti tähtsad ELile kui maailma juhtivale eksportijale selles valdkonnas. Väliskapitali osalusele seatud piirangud on enamikul juhtudel vaid ajutised ning moodustavad ühe etapi üleminekul täielikule välisomandusele. Euroopa teenustepakkujad saavad märkimisväärse lisajuurdepääsu turule ning ühtlasi tagatise, et neid koheldakse võrdselt Vietnami ettevõtetega. Oluliselt paraneb mitmetes valdkondades nende tingimuste õiguskindlus, mille all Euroopa ettevõtted tegutsevad. ELi palvel on Vietnam töörühma aruandes võtnud erikohustusi seoses lubade andmise menetluse ja tingimustega (sh läbipaistvus, maksud, läbivaatamise aeg ja teavitamine), mida mitme valdkonna ettevõtted pidasid seni probleemseks. Vietnami võetud kohustused hõlmavad mitmeid teenustevaldkondi, sh ka ELile enim huvi pakkuvaid:

Erialateenused: Vietnam on kuluarvestuse, auditeerimise, raamatupidamise ja maksustamise ning arhitekti- ja inseneriteenuste valdkonnas võtnud ulatuslikud ning praktiliselt piiranguteta kohustused. Euroopa õigusbürood saavad õiguse asutada Vietnamis välismaiseid õigusabiettevõtteid, harukontoreid ja ühisfirmasid. Vietnami õigusega seotud konsultatsioone lubatakse teatavatel tingimustel.

Kulleriteenused: kiirkulleriteenuste pakkujad võivad 5 aasta möödudes ühinemisest saada 100%-lise osaluse ning neile tagatakse Vietnami postiga võrdne kohtlemine.

Telekommunikatsiooniteenused: Võrku mitteomavad teenusepakkujad võivad sõltuvalt teenusest asutada 51–70%-lise välisosalusega ühisettevõtteid. Oma võrku kasutavatele teenusepakkujatele on Vietnam välisosaluse piiriks seadnud 49%. Vietnam on võtnud kohustuse teha nii võrku omavate kui mitteomavate teenusepakkujate puhul loa andmise otsus läbipaistvatest ja objektiivsetest kriteeriumidest lähtudes. Lisati täiendav klausel, tagamaks, et ELi ettevõtete kehtivate koostöölepingute vormi muudetakse, ilma et tingimused halveneks, või neid lepinguid pikendatakse. Peale selle kohaldab Vietnam telekommunikatsiooniteenuseid käsitlevat viitedokumenti.

Ehitusteenused: kogu sektor avatakse koos võimalusega rajada otse harukontoreid.

Turustusteenused: mõned tooted välja arvatud (bensiin ja toornafta, raamatud, farmaatsiatooted ja ravimid), lubatakse täielikku välisosalust alates 1. jaanuarist 2009.

Keskkonnateenused: reovee käitlemine, jäätmekäitlemine (v.a majapidamisjäätmete otsekogumine), heitgaaside puhastamine ja keskkonnamõju hindamine kuuluvad kohustuse kohaldamisalasse ning täielikku välisosalust lubatakse nelja aasta möödudes ühinemisest.

Turism: hotelli- ja restoraniteenused avatakse täielikult pärast 8-aastast üleminekuaega, mille jooksul on teenuste pakkumine seotud investeeringutega hotellidesse.

Finantsteenused: Vietnam on võtnud kohustuse lubada välismaiste kindlustusettevõtete puhul kuni 100%-list osalust. Viie aasta möödudes ühinemisest on lubatud ka kahjukindlustusettevõtete harukontorite asutamine. Vietnam võtab ulatuslikke kohustusi seoses kindlustuse ja edasikindlustuse, sh vahendusteenuste piiriülese pakkumisega. Vietnamis tegutsevatele välispankadele tagatakse täielik enamsoodustusrežiim ja võrdne kohtlemine seoses pangaautomaatide paigutamise ja toimimisega. Mõne kuu möödudes ühinemisest (aprillis 2007) annab Vietnam pankadele 100%-lise välisosaluse loa.

Meretransporditeenused: Vietnam on võtnud ulatuslikud kohustused, mis tagavad peaaegu kõigi meretransporditeenuste ja vajalike abiteenuste puhul Euroopa äriühingutele 5–7 aasta möödudes ühinemisest võimaluse säilitada oma Vietnamis tegutseva ettevõtte 100%-line omandus.

Ühinemisprotokolliga võetud kohustused

Ühinemisprotsessi viimases, mitmepoolses etapis püüdsid WTO liikmed koos tagada Vietnami kaubandusseaduste ja -institutsioonide põhimõttelist vastavust WTO eeskirjadele ja kokkulepetele, pannes need kirja ühinemisprotokolli ja töörühma aruandesse. ELi seisukohast on eriti tähtsad järgmised küsimused:

Kangete alkohoolsete jookide aktsiis

Vietnami kehtivas kangete alkohoolsete jookide aktsiisimaksusüsteemis on 20–39%-lise alkoholisisaldusega jookide puhul ettenähtud maksumäär 30% ja rohkem kui 40%-lise alkoholisisaldusega jookide puhul 65%. Vietnam muudab seda süsteemi kolme aasta jooksul pärast ühinemist ning kohaldab kõigi rohkem kui 20%-lise alkoholisisaldusega destilleeritud kangete alkohoolsete jookide puhul ühist aktsiisimaksumäära ühe liitri lõpptootes sisalduva puhta alkoholi kohta.

Impordi-ja ekspordipiirangud

Vietnam asendab kehtiva kasutatud mootorsõidukite impordikeelu impordikvoodiga, mis kaotatakse järk-järgult kolme aasta jooksul pärast ühinemist. 31. maiks 2007 asendab Vietnam kehtiva impordikeelu üle 175 cm3 mootori töömahuga suurte mootorrataste suhtes mitteautomaatse litsentsisüsteemiga. Vietnam alandab viie aasta jooksul pärast ühinemist vanaraua suhtes kehtiva 35%-lise eksporditollimaksu 17%-le ja muu vanametalli suhtes kehtiva 45%-lise eksporditollimaksu 22%-le.

Subsiidiumid

Ühinemisel tühistab Vietnam kõik keelatud subsiidiumid. Kahe eriprogrammi alusel antud kehtivatel investeerimislubadel põhinevad ekspordisubsiidiumid kaotatakse järk-järgult viie aasta jooksul pärast ühinemist ning programmid lõpetatakse. Ettevõtetele, mis asuvad eksportkauba tootmise eritsoonis, ei seata nendes tsoonides tegutsemise tingimuseks toodete eksporti. Vietnam esitab ühinemise kuupäevaks WTO subsiidiumide ja tasakaalustusmeetmete komiteele subsiidiume käsitleva teatise.

V SOOVITUS

Esitades Vietnami Sotsialistliku Vabariigi WTOga ühinemistingimused nõukogule heakskiitmiseks, on komisjon seisukohal, et nimetatud tingimused moodustavad tasakaalustatud, kuid samas julge kogumi turu avamisega seotud kohustustest, mis toovad märkimisväärset kasu nii Vietnamile kui ka tema WTO partneritele.

2006/0215 (ACC)

Ettepanek

NÕUKOGU OTSUS

millega määratakse kindlaks ühenduse seisukoht WTO peanõukogus Vietnami Sotsialistliku Vabariigi ühinemise kohta Maailma Kaubandusorganisatsiooniga

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133 lõiget 1 ja artiklit 133 lõiget 5 koos artikli 300 lõike 2 teise lõiguga,

võttes arvesse komisjoni ettepanekut

ning arvestades järgmist:

(1) 4. jaanuari 1995. aastal esitas Vietnami Sotsialistliku Vabariigi valitsus Maailma Kaubandusorganisatsiooni (WTO) asutamislepingu XII artikli kohaselt taotluse nimetatud lepinguga ühinemiseks.

(2) 31. jaanuaril 1995. aastal moodustati Vietnami ühinemist käsitlev töörühm, et jõuda ühisele seisukohale ühinemistingimuste osas, mis oleksid vastuvõetavad nii Vietnami Sotsialistlikule Vabariigile kui ka kõigile WTO liikmetele.

(3) Vietnami Sotsialistliku Vabariigi ja ühenduse vahelise 9. oktoobril 2004. aastal allkirjastatud kahepoolse lepingu alusel pidas komisjon ühenduse nimel läbirääkimisi mitmete Vietnami poolt võetavate, ühenduse seisukohast oluliste turu avamisega seotud kohustuste üle.

(4) Nimetatud kohustused on nüüd kirja pandud Vietnami Sotsialistliku Vabariigi WTOga ühinemise protokolli.

(5) Ühinemisel WTOga on eeldatavasti positiivne ja kestev mõju Vietnami Sotsialistliku Vabariigi majandusreformidele ja jätkusuutlikule arengule.

(6) WTOga ühinemine asetab Vietnami Sotsialistliku Vabariigi ja ühenduse vahelised kaubandussuhted tasakaalustatud ja õiguslikult siduvasse raamistikku.

(7) Seepärast tuleks ühinemisprotokoll heaks kiita.

(8) WTO asutamislepingu XII artiklis on sätestatud, et ühinemistingimustes lepivad kokku ühinev riik ja WTO ning WTO poolt kiidab ühinemistingimused heaks WTO ministrite konverents. WTO asutamislepingu IV artikli lõikes 2 on sätestatud, et ministrite konverentsi istungite vaheaegadel täidab selle ülesandeid peanõukogu.

(9) Seepärast tuleb määrata kindlaks ühenduse seisukoht peanõukogus,

ON TEINUD JÄRGMISE OTSUSE:

Ainus artikkel

1. Ühendus võtab WTO peanõukogus seisukoha, et Vietnami Sotsialistliku Vabariigi ühinemine WTOga tuleb heaks kiita.

2. Komisjon esitab kõnealuse seisukoha nõukogu nimel.

Brüssel, […]

Nõukogu nimel

eesistuja